Liivi Aarma „Küla ajaloo uurimisest Taani hindamisraamatust Rootsi aja lõpuni“

**Paeküla**

Esmateateks Kasari jõe äärse Paeküla külast peetakse Henriku Liivimaa kroonikas 1226. aastal mainitud *Paehallet*, kindel teade on 1426. aastast Paekülast *Padenculkui* Haimre mõisa ühest külast. Käibel on vale teade - justnagu oleks Paeküla varasem nimi olnud Soosvere (1427. aastal Sosver). Soosvere oli omaette iseseisev küla, mille nime võttis endale omanik Odwardus (1287. aastal nimetatud Odwardus Sorseferae). Soosvere küla koos veskiga kuulus 15. sajandi algul Haimre mõisa maavaldusesse, hiljem Paeküla mõisa alla.

1519.-1521. aasta kirikuvisitatsiooni protokollis on kirjas Paeküla *Pagenkül* mõisa? ja küla kubjas, kahjuks tollast valdajat ei olnud kirjas. 1559. aastal oli Paeküla *Paynküll* Johannes Plettenbergi valdus *Erbgesessen*. 1599. aastal kuulus Sõtke maavaldus veel Johannes Plettenbergile ja tema õndsale abikaasale Gerdrutha Tiesenhausenile. Vahepeal oli Paeküla läinud tagasi rootsi kroonile, mille 1619. aastal kuningas Gustav II Adolf läänistas Velise omanikule Otto Reinholdi poeg Uexküllile koos Vahastu ja Piiumetsaga (1629. aastast pärines selle läänikirja koopia).

Arvatavalt oli Paeküla läinud Päädeva mõisa alla, mis abiellumise teel maanõunik Heinrich Fahrensbachi tütre Elisabethiga († 1656) läks Reinhold Otto poeg Nierothile († enne 1641). Mõisa rajas Heinrich Nieroth 1650. aastate paiku. Tema esimene abikaasa oli Helena Uexküll († 1663). 1667. aastal tappis omaniku Heinrich Nierothi tema mõisas järgmise naise Elisabeth Uexkülli vend, Kasti mõisa omanik Johann Wolmar Uexküll († 1669).

1673. aastal protsessis Henrich Nierothi lesk Elisabeth Uexküll Paekülast Sõtke omaniku assessor Wilhelm Lindtmani vastu seoses Huiste veski uude kohta ehitamisega. Lesk Elisabeth Uexküll ja selle mõlemad pojad viimasest abielust loovutasid 1675. aastal Paeküla esimesest abielust pojale ja kasuvennale kapten Otto Reinhold Nierothile. Kolonelleitnant Otto Reinhold Nieroth Heinrichi poeg müüs 1678. aastal oma Paeküla pärusmõisa *Erbgut* *Paynküll* Anton Friedrich, Anton Philippi poeg Salzale. 1696. aastal oli Paeküla *Paincküll* kapten Anton Friedrich Salza (†1710) mõis 9,5 adramaaga. Soosvere *Sostfer* küla 13 taluga oli Paeküla mõisa all omaette külana (1690ndatel aastatel koostatud kaardil) koos Paeküla *Painküll* küla nelja taluga.